정조 6년
壬寅八月十七日午時。上御誠正閣。時原任大臣入侍時。領府事金尙喆。判府事鄭存謙。領議政徐命善。判府事鄭弘淳。左議政李福源。漢城判尹徐有隣。右副承旨李時秀。假注書趙衍德。記注官金健修金鳳顯。以次進伏訖。尙喆曰。日候不調。此時聖體。若何。上曰。一樣矣。上曰。關東伯密啓。今玆到來。而平昌謫客金貞采之不道凶言。比諸澤賊。殆踰十倍矣。泓賊比予於桀紂。貞采又比予於煬帝。人心雖曰凶慘。寧有如許事也。尙喆曰。臣等伏承下敎。不勝骨顫而膽掉。更無仰達矣。上曰。貞采聞是康津人。而因山訟事。定配於平昌云。其時事狀。前完伯當詳知矣。有隣曰。貞采。乃魯鼎之叔。而以民塚自掘事。照律定配。而因厥母之年踰七十。收贖免配矣。其後訟隻金鎭成。謂有稱冤。果致擊錚。自上。乃有特命發配矣。上曰。其時貞采所爲。極甚痛駭。故特爲發配。論其地閥。亦有色目者乎。有隣曰。聞有班名。而其四寸奎采。往來於宋煥經家云矣。上曰。宋煥經。是宋哥之白邊乎。有隣曰。與煥億爲六寸。而又與鄭錫達爲連姻。故見棄於渠之親戚者久矣。上曰。卿等輪見密啓。且觀貞采疏草。可也。尙喆等進覽訖。命善曰。其所凶言。有浮於向來諸賊。而非渠自辦。必有指嗾者。不可不嚴鞫得情矣。上曰。諸道人心。擧皆若此。誠可痛駭矣。存謙曰。近來凶逆。可謂如印一板矣。上曰。凶如德相。而比之以疾風勁草。其心所在。更無可言矣。命善曰。凶腸逆肚。可謂一串貫來。而又稱以萬山宋判者。尤極無嚴矣。上曰。東伯與貞采之四寸奎采。素有相親乎。有隣曰。金憙。是宋能相之女壻。當與奎采相知矣。上曰。監司之未諳此間情節。賜以茶啖。亦或無怪矣。命善曰。然矣。以江原監司金憙待罪事密啓。命書傳敎曰。勿待罪事。回諭。上曰。訓將入侍事。分付。賤臣承命出。與具善復偕入進伏。命書傳敎曰。騎省入直苟艱。參判聞有實恙。許遞。令該曹口傳差出。上曰。此望筒。以左承旨擬入事。分付。賤臣承命出傳。上曰。此罪人。何以處之乎。命善曰。凶如此賊。而若不發捕。則國綱將頹。輿情益鬱矣。福源曰。此賊之首戴國榮。心詡德相。卽一餘事。而其詬天罵日之罪。當施其律矣。存謙曰。論以國體。不可姑置。卽令發捕。宜矣。有隣曰。觀此疏草。斷案已著。其所發捕。更無持難矣。命善曰。此賊若不發捕。則人彝必晦。王綱將夷矣。上曰。近來諸賊。雖或捉來。而時値藏刑。不得嚴覈。揆以獄情。徒損國體。雖欲捉來。實爲難處矣。命善曰。罪關劇逆。義在當問。不可仍置矣。上曰。此等凶逆。到處層生。故今則便同尋常。亦不爲驚怪矣。命善曰。今此諸賊。打成一片。不知有國。專事血戰。若不廓揮乾斷。逐處鋤治。則世道人心。終無底定之日矣。福源曰。澤泓諸賊。嚴加鞫問後。始得情狀。而至於此賊。疏中凶言。直爲說去。罪旣彰聞。而今若置之。則亦有倒置之歉矣。尙喆曰。此賊之發捕與否。惟在自上處分。而監司旣已搜得疏草。仍令道臣覈其情節。爰得端緖後。捉來。亦或無妨矣。命善曰。上疏出草。旣在去年九月。又在今春三月。則必有指揮之人。且有參見者。其間情節。道臣雖或按問。不能致詳。臣以爲亟令王府。拿鞫得情。宜矣。存謙曰。領相所奏。誠甚得當。亟從臣等之請。宜矣。上曰。王府。設鞫。終非其時。先以捕廳捉來。何如。命善曰。此時用刑。非不知重難。而事面極涉如何。不可以捕廳。使之發捕矣。弘淳曰。其在重獄體之道。當令王府發捕矣。尙喆曰。其所究覈之節。捕廳似勝於王府矣。福源曰。此等劇賊難以一武將按問矣。上曰。海西諸賊。皆以本道按査。今此罪人。先令本道伯。嚴覈以聞。好矣。命善曰。比諸海賊。亦有輕重之別。此實臣等沬血請討之事矣。存謙曰。此賊。可謂國人皆曰可殺。卽令發捕。以施當律。宜矣。上曰。卿等之請如此。當以本府都事發捕乎。命善曰。事當然矣。上曰。入直都事召來。賤臣承命出。與尹守默偕入進伏。上曰。本道程路。爲幾何乎。命善曰。爲二百七十里矣。上曰。此罪人囚在營獄。爾其直往原州。再明日申時前捉來。可也。守默承命退出。上曰。捕盜大將入侍事。分付。賤臣承命出。與徐有大偕入進伏。上曰。罪人發捕時。捕校一人。亦爲定送。可也。有大承命。分付。命善曰。捕盜大將李昌運。身病猝重。勢難察任云。今姑改差。何如。上曰。依爲之。出擧條上曰。道臣狀啓。以平昌倅之不卽現發罪人。至請譴罷之典。何以爲之乎。命善曰。揆以事面。宜施拿處之典矣。命書榻敎曰。平昌郡守吳泰魯。先罷後拿。其代。今日政。各別擇差。命善曰。澤白結案。尙未出朝報。故該府不得擧行。卽令頒布。宜矣。上曰。依此爲之。上曰。新除授承旨入侍。賤臣承命出。與金宇鎭偕入進伏。上曰。見今廷臣懲討之誠。殊甚可嘉。而若夫懲討不出公憤。出於恇怯。則一轉再轉。易致犯科。是誠可悶。予雖涼德。豈以色目。治朝廷乎。惟玆臣庶。固當信心直行恃天而已。卿等以此申諭。可也。命善曰。聖敎至此。在廷臣僚。必當感泣矣。尙喆曰。澤白旣定典刑後。必有懲畏之心矣。有隣曰。人心尙不懲戢。故又有貞采構疏之事。顧今世道。實無可言矣。上曰。完伯密啓。今又來到。而本道又有上疏者。觀其疏辭。心神不勝痛迫矣。命讀密啓。命善進讀訖。奏曰。觀此狀辭。可悉其罪人情狀。而本疏許令輪見。宜矣。上曰。向者澤白上疏。只屬自己。而至於此疏。其所下語。甚於泓賊。皆是不忍見。不忍言之辭。卿等今若見之。必請設鞫。疏本則將欲焚之。罪人則姑囚營獄。好矣。命善曰。伏承下敎。不勝驚痛。此而置之。後弊難防。卽降處分。宜矣。上曰。今若設鞫。而又出不忍聞之言。則予心之飛越。當復如何耶。命善曰。聖敎至此。雖不得拿鞫嚴問。卽令道臣。明覈得情。宜矣。上曰。此罪人。曾於三先正從享時。同參上疏者。而與崔光泰金天欽等。聲氣相連云矣。尙喆曰。一種不逞之徒。表裏和應。少無顧忌。今雖査問。亦非抵賴之賊矣。上曰。此罪人。旣非本府推鞫之人。又非道臣按問之事。姑待用刑。親問施律次。姑囚營獄。可也。上曰。推考房承旨入侍。賤臣承命出。與李在學偕入進伏。命書傳敎曰。右副承旨。許遞。前望單子入之。上曰。昨下綸音。卿等見之乎。命善等曰。臣皆奉覽。而畿內民情。果致大安云矣。存謙曰。還穀旣許代捧。則必當準捧矣。命善曰。都下市直。漸致踊貴。聞今兩班家。尤有艱食之患云矣。上曰。下直守令入侍。賤臣承命出。與交河郡守趙鎭憲偕入進伏。上曰。此人曾任古阜。治績。果何如。命善曰。果善爲之矣。上曰。旣有治績。則何以遭罷乎。有隣曰。臣按本道時。以身病妨務。狀罷矣。上曰。遞罷已久。迄未收用。亦可怪矣。命善曰。今以惠郞。移拜是邑矣。上曰。此邑聞是薄窠。姑待善地。好矣。命善曰。聖敎。誠宜矣。命書榻敎曰。交河郡守趙鎭憲。改差。又命書榻敎曰。交河郡守有闕代。更令該曹。今日政。各別擇差。當日辭朝。命善曰。交河郡守趙鎭憲。旣已改差。仍任惠郞。以責成效。何如。上曰。依爲之。出擧條上曰。李復燮爲人。見甚謹實。而今以全義差遣者。誠可惜矣。命善曰。果然矣。嗣後必當移拜善窠矣。命善曰。原營罪人。再明日必當捉來。而適値齋日。推鞫。何以爲之乎。上曰。勿拘爲之。可也。上曰。澤徵今將籍産。而奴婢田畓。數甚夥然。當此訓局凋殘之時。使之移屬。好矣。善復曰。許令移屬。則庶有支保之道矣。上曰。卿出擧條擧行。可也。善復曰。逆澤依法典孥籍事。草記。允下矣。曾有訓局請得之例。今此澤賊田畓奴婢。一倂移屬訓局。何如。上曰。依爲之。出擧條善復曰。本局設屯事。自廟堂。已爲回啓。故定送將校於平安全羅兩道矣。全羅道則曾前宮房還出稅。順天府火田。一處成冊報來。平安道則道臣親執査得。中和等數三處。成冊上送。兩道先爲設屯。而此外。更得可合處。則追後仰請之意。敢此仰達矣。上曰。依爲之。出擧條上曰。平安道三處所收。當爲幾何乎。善復曰。一年所捧。當至千餘兩矣。上曰。都監之當初設始。本自重大。而今則已成弊局。無以收拾。是可悶也。命善曰。果然矣。上曰。今此所恃者。惟武藝別監。而言其勞苦。則有甚於義州把守軍。論其料食。則無異於各營炮手。可謂饑寒切身。而不得暫休。且於擧行之際。凡事過致操切。故亦不得怙勢。顧其情則誠矜惻矣。命善曰。聖敎果然矣。在前數少之時。其所周給。誠無所難。而今則數至一百五十名。故果有恩不優及之歎矣。善復曰。顯廟朝始選四十名。而伊後漸加額數矣。上曰。此輩不可以只觀膂力。惟當先審根着矣。命善曰。果然矣。善復曰。肅川保民筒。以本局出錢六千兩。築筒收稅。則在都監支放之節。必當無憂矣。弘淳曰。本府專以此筒。頗多要賴。猝難奪之矣。命善曰。今秋陵行。當在非久。而內乘李儒敬。方以親病。呈狀乞遞。鄭學畊除拜屬耳。事多生疎。趁今遞改。宜矣。上曰。有誰可合人乎。命善曰。任嵂所坐。不甚大段。以是差出。宜矣。善復曰。趙心泰。亦甚可合矣。命善曰。內乘李儒敬。以其親病。呈狀乞遞。情理所在。不可强令察任。今姑改差。其代。令該曹口傳差出。何如。上曰。依爲之。出擧條上曰。右相疏批。卿等見之乎。命善曰。臣於閤外。果已奉覽矣。上曰。右相之一味固辭。誠極太過矣。命善曰。聖敎。果然矣。上曰。今日似當造朝矣。命善曰。然矣。上曰。右相之入來與否。知來。賤臣承命出。回奏曰。姑無消息云矣。上曰。留院公事入之。賤臣承命出持入。以京畿監司。奉朝賀金致仁月廩不爲領受事狀啓。命書傳敎曰。更令地方官輸送。安心領受之意。一體傳諭事。回諭。上曰。兪恒柱査啓讀奏。金宇鎭進讀訖。上曰。卿等所見。何如。尙喆曰。恒柱若知齋日。而作此船遊。則當施重律。丙申已過七年。而遽致忘却。則亦難免有罪矣。存謙曰。挾妓張樂。雖不爲之。論其人。則極甚昏謬。査啓上款語。渠亦無辭發明矣。命善曰。論其所坐。便是人鬼關頭。而觀此査啓。抑有稱冤之端。惟當從輕勘律矣。弘淳曰。領相所奏。誠是矣。福源曰。若不張樂。只以乘船。則勘以重律。似太過矣。命善曰。無論事之虛實。行査之後。勢難仍置。以施薄勘。宜矣。福源曰。依道臣査啓。卽勘當律。宜矣。上曰。狀啓果善作矣。命善曰。道臣。自是善文之人矣。上曰。先大王輓章。亦善作矣。命善曰。然矣。上曰。其所議律。當以禁府回啓乎。命善曰。然矣。上曰。卽速議處事。分付。賤臣承命出傳。上曰。錦伯乾止山狀啓讀奏。宇鎭進讀訖。上曰。此山形止。卿等知之乎。尙喆曰。乾止山周回爲四十里。而民多犯耕。且有入葬。故李匡德按本道時。掘去民塚。仍禁犯耕矣。上曰。此是我家豐沛。卽興王之地。而今此守臣。全不禁飭。耕至山脊云。事不成說矣。命善曰。非但犯耕。亦爲伐木燔瓦云。申飭道臣。使之禁斷。宜矣。有隣曰。完山卽是越邊。而前後監司。不善禁飭。致此犯境。極爲痛駭矣。上曰。監司聞以此山許耕收稅云。然乎。有隣曰。果無是事矣。命書完伯密諭訖。命善曰。雖非眞李沈。如有殊常之人。益加詗察。宜矣。上曰。卿言。是矣。上曰。右相書啓持來。賤臣承命出持入。命宇鎭讀奏訖。上曰。再明日當爲設鞫。而右相出仕。若値是日。則事涉非便。以明日造朝之意。傳及。可也。命善曰。聖敎至當矣。命書傳諭訖。命善曰。明日次對。當依例來會乎。上曰。可也。善復曰。禁軍祿試射。當於城外擧行。而別將徐有大。方帶捕將。命召。何以爲之乎。命書傳敎曰。禁軍習陳祿試射時。禁軍別將徐有大。左捕將命召。仍佩往來。命退。諸臣以次退出。